Təkayaqlı qəhrəman - Nihat Piriyevdən hekayə\n17:46 06 Fevral 2020 1868 dəfə oxunub\nKulis.az Nihat Piriyevin “Təkayaqlı qəhrəman” hekayəsini təqdim edir.\n...atam müharibəyə gedəndə 7 yaşım vardı. Mən onda bilmirdim müharibənin nə olduğunu. Mən onda bilmirdim müharibədə uşaqların öldüyünü. Ataların öldüyünü, ümidlərin öldüyünü, anaların sevgisiz qaldığını... Amma öyrəndim. Sinif yoldaşımın atasının ölüm xəbəri gələndə öyrəndim. Qonşumuz Murad babanın oğlunun əsir düşdüyünü eşidəndə öyrəndim.\nDağ boyda bir kişinin uşaq kimi ağladığını, 7 yaşlı sinif yoldaşımın necə hönkürlədiyini görəndə öyrəndim.\nVə özümü öyrətdim. Belə bir xəbərin gec-tez bizim də qapımızı döyə bilməsinə öyrətdim.\nAmma bu qədər qorxu, bu qədər nigaranlıq və bu qədər səksəkə duyduğumuz bir vaxtda-dörd ildən sonra atamın qayıtması xəbəri bütün ölmüş ümidlərimizi yenidən diriltdi. Xoşbəxt olmağı bacardıq o gün. Sevinməyi bacardıq o gün.\nVə həm də utandıq. Bütün ölən ataların, bütün yetim qalan körpələrin, bütün sönən çıraqların, sönən ocaqların yanında utandıq. Müharibənin adına utandıq.\nOnu necə səbirsizliklə gözlədiyimiz heç vaxt yadımdan çıxmaz. Anam ən gözəl donunu geyinmişdi həmin gün, nənəm bir həftə əvvəldən bütün kəndə "qəhrəman balam gəlir"- deyə səs salmışdı. Qonşumuz Kübra xala isə səhər açılar-açılmaz gəlib kəsdirmişdi qapının önünü. O, atamı uşaqlıqdan sevərdi. Nənəm deyir ki, Kübra xala atası ağır xəstə olduğu üçün heç vaxt evlənməyib. Ömrünü-gününü atasına qulluq eləməyə həsr edib. Atam ona bir övlad kimi idi, oğlu qədər çox istəyərdi atamı. Atam da onu.\nHərbi maşın həyət qapısının önündə dayananda elə həyəcan keçirdim ki, elə bildim, bu dəqiqə yıxılacam. Dünya bir anlıq sadəcə və sadəcə atamdan ibarətmiş kimi göründü. Özümü necə aparacağımı, ona necə yaxınlaşacağımı, onu necə qucaqlayacağımı belə bilmirdim. Yadırğamışdım özümü... yadırğamışdım atamın övladı olmağı...\nAtamı hərbi maşından düşürən kimi nənəmin yaylığına əl atıb qışqırması bütün kəndi həyətə tökmüşdü. Çünki atamın bir ayağını kəsmişdilər. Bizimsə bundan xəbərimiz yox idi. Qonşular nənəmi sakitləşdirməyə çalışdığı bir vaxtda anam, bacım və mən sadəcə donuq baxışlarla atamı seyr edirdik. Atam yanındakı hərbi formalı adamların köməyi ilə maşından düşdü və qoluna keçirdiyi ağaclara söykənib çətinliklə də olsa, gülümsədi.\nAnam tutulmuşdu, birtəhər özünü toparlayıb atama sarı bir-iki addım atıb dayandı. Onu təpədən-dırnağa süzdü və qəfildən dizini yerə atıb ağlaya-ağlaya sağ qalan ayağından öpməyə başladı. Bizsə ortalıqdakı bu qarışıq vəziyyətə qarşı yalnız iki-üç dəqiqə tab gətirə bildik. Sonra dərk edə bilmədiyimiz ağrılar üçün o qədər ağladıq ki...\n...əvvəlki günlər çətin keçirdi. Atam hər nə qədər bu vəziyyətə öyrəşmiş olsa da, evimizin düzəni bərpa olmurdu ki olmurdu. Xüsusən də, nənəmi öyrəşdirmək çətin idi. Arvad elə hey durduq yerdə qıy çəkib əl atırdı saçına. Dil deyə-deyə o qədər ağlayır, o qədər şikayətlənirdi ki, bu hal artıq hamımızı yorurdu.\nNənəm çox dözmədi. İki həftə sonra səhərlərin birində evdəki qışqırtıya, haray-həşirə oyandım. Ondan sonra nə oldusa, oldu, mən görmədim. Bacım tez-bazar məni qonşu Kübra xalagilə apardı.\nMən evə qayıdanda nənəmin öldüyü gündən üç gün keçirdi.\n...atamın ayaqqabıları yenə də əvvəlki kimi cüt şəkildə pilləkənin önündə dururdu. Elə bilirdik ki, o ayağa duyduğumuz ehtiyac onu geri gətirəcək. Atamın yerişi evimizi silkələyəcək və o ayaqlar eyvanın yanından nə vaxtsa savaş və sülh bayraqları kimi cüt şəkildə yellənəcək.\nMəktəbdən gələn kimi atamı evdə tapmırdımsa, bilirdim ki, küçəmizin başındakı çayçı yerindədi. Tez-bazar yemək yeyib çayı atamın yanına saxlayırdım. Məni görən kimi gülümsəyir və "nərd dostları"na mənimlə necə fəxr eləməyindən danışırdı. Atam deyir ki, Allah elə bil o vaxtdan mənə oğul yox, ehtiyat ayaq veribmiş.\nBir il keçdi. 13 yaşım təzəcə tamam olmuşdu. Bacımsa onuncu sinifdə oxuyurdu. Yenə də səhərlərin birini haray-həşir, qışqırıq səsi ilə açdım. Bu dəfə Tanrı bizə qarşı daha qəddar davranmışdı. Anam ürək tutmasından ölmüşdü.\nAnamın əvvəllər ürəyindən şikayət eləməsi qətiyyən yadıma gəlmir. Amma olan olmuşdu artıq...\nOlan isə o idi ki, biz atamın ayağından sonra bu dəfə evimizin əllərini itirmişdik...\n...həmin ili qış ağır keçdi. Anamın yoxluğuna heç cür öyrəşə bilmirdik. Atamın etdiyi bütün cəhdlərə rəğmən nə evimiz qızırdı, nə də ki, biz qızına bilirdik.\nAmma öyrəşdik. Anamın yoxluğuna da öyrəşdik, anam olmadan yaşamağa da...\nArabir atamın xəlvətə çəkilib necə hönkürlədiyi də yadımdadı. Həyətin başındakı ağaclardan birinin altında oturur və saatlarla gözünü bir nöqtəyə zilləyib baxırdı. Belə təkliyə çəkilməsi o vaxtlar mənə qəribə gəlirdi. Çünki mən elə bilirdim ki, atam üçün bizim varlığımız anamın yerini doldurmağa kifayət edəcək qədərdir. Amma...\nKübra xala bizə əvvəlkindən daha çox gəlirdi. Artıq bacıma yemək bişirməyi də öyrətmişdi.\nAtam zarafata salıb deyirdi ki, anamın ölməyi bacıma əməlli başlı yemək bişirməyi öyrətdi. Deyirdi ki, daha getdiyi qapıda heç vaxt məni söydürməz...\nAxşamları odun peçinin yanında bardaş qurub peç üstündə qızartdığımız heyva dilimlərini yeyə-yeyə atamın müharibə xatirələrinə qulaq asırdıq. Hər dəfəsində eyni təmkinlə kürəyini divara yaslayıb gözünü yumurdu. Elə bil ki, özünü təkrar müharibəyə hazırlayırdı. Oradakıları təkrar yaşamağa, təkrar hiss etməyə... Bir əli də həmişə kəsilmiş ayağının üstündə olurdu. Onu ikinci dəfə itirməkdən qorxurmuş kimi. Qoruyurmuş kimi.\nBarmaqları ilə ayağını didişdirə-didişdirə cəbhədən, ordakı ölüm-qalım savaşından danışırdı. Atam deyir ki, gözünün qabağında dostu minaya düşüb tikə-tikə olmuşdu. Deyir ki, düz bir həftə özünə gələ bilməyib. Xəstəxanada ayılanda isə bədənində nəsə qəribəlik hiss eləyibmiş. Ondan sonra isə onu sakitləşdirməyə bütün xəstəxana yığışıbmış.\nHəmişə müharibədən danışandan sonra "sağ qalmağım əsl möcüzədi" - deyib gülümsəyirdi.\nDaha bir il keçdi...\nSəhərlərin birində oyanıb gördüm ki, bacımın yatağının üstündə balaca bir məktub var. Məktubu açıb oxuyanda atam da təşviş içində otağa girdi. Və mənim təəccüb dolu baxışlarım arasında onun da sözü ağzında qurudu.\nBacım bizi qoyub gecə ikən kiməsə qoşulub qaçmışdı...\nBacımın xəbəri bir də bir həftə sonra Rusiyadan gəldi. Atamla danışmağa cəsarəti olmadığı üçün sinif yoldaşlarından biri ilə əlaqə saxlayıb hər şeyi yerli-yataqlı ona danışmışdı. O da axşamüstülərin birində anası ilə bərabər gəlib bacımın ona dediklərini bir-bir atama nəql elədi. Və mən onda bacıma edə biləcəyim ən böyük pisliyi eləməkdən çəkinmədim. Onun hara getməsi artıq mənə maraqlı deyildi. Ona görə də, söhbətə qulaq asmadan atamın hər daim altında oturduğu ağacın yanına gedib bir xeyli düşündüm.\nAmma nə qədər çalışsam da, bacıma haqq qazandıra bilmədim...\nMən qayıdanda atam hələ də pilləkəndə oturub gözünü həyət qapısına zilləmişdi. Barmaqlarının arasında siqaret özü üçün tüstülənir, o isə kimisə gözləyirmiş kimi uzaqlara dikilmişdi. Elə bil o qapıdan indicə ya nənəm, ya anam, ya da ki bacım içəri girəcəkdi. Atamın nə qədər tək qaldığını, nə qədər darıxdığını və nə qədər yorulduğunu ilk dəfə onda hiss elədim. Ən əsası isə nə qədər güclü olduğunu... Çünki atam üçün müharibə heç vaxt bitmədi. Çünki atam üçün savaş heç vaxt bitmədi. Atamın qurbanları, atamın itkiləri heç vaxt bitmədi.\nBoynunu qucaqlayıb onu tək qoymayacağıma inandırdım. Bu, yəqin ki, mənim ona edə biləcəyim ən böyük yaxşılıq idi. Sonra isə bir-birimizə söykənib ata-bala kişi kimi ürəyimizi boşaltdıq, kişi kimi ağladıq...\nAtamı bilmirəm, amma mən həmin gün bacımı basdırdığım üçün ağlayırdım...\nAradan bir neçə il də keçdi və mənim əsgərlik yaşım gəlib çatdı. Açığı, atam hər nə qədər məni özündən arxayın eləməyə çalışsa da, içimdə qəribə bir narahatlıq vardı. Kübra xalanın atama "analıq" edəcəyinə, ona hər mənada dayaq olacağına inanırdım. Üstəlik, böyük bibim də artıq bizimlə yaşayırdı. Amma...\nVə atam mən gedən günü həyətdəki həmin ağacdan özünü asdı.\nAtamın arxasıyca qətiyyən ağlamadım. Çünki ona haqq qazandıra bilirdim. İçimdə onun ağrılarını hiss edə bilirdim.\nÖz müharibəsini bitirəcək qədər yorulmuşdu.\n...dəfnin üçüncü günü adamların səs-küyü, ağlaşması sırasında illər sonra həmin o doğma səsi eşitdim. Bacımın səsini...\nPilləkənin yuxarı başında eyvanın küncünə qısılıb hıçqırırdı. Hiss olunurdu ki, bura gəlib çatana qədər o qədər ağlayıb ki, daha nəfəsi tükənib. Çünki o təkcə atama görə ağlamırdı. Həm də özünə görə ağlayırdı. Özünə görə...\nQəfildən gözlərimiz toqquşsa da, nə mən ona yaxın getdim, nə də ki, o mənə.\nOnu bağışlamamışdım. Bağışlaya bilməzdim.\nAğladı, üz-gözünü cırdı, soyudu və uşağını da götürüb getdi.\nHamı getdi. Hamı. Hətta Kübra xala da. Mənsə atamın müharibə meydanında-həyətimizdə həmin ağacın altında tək qaldım. Atamsız. Anamsız. Nənəmsiz. Bacımsız. Atam olmağa çalışdım. Onu hiss etmək üçün. Onu yaşamaq üçün.\nVə mən yalnız onda başa düşdüm ki, atam niyə həmişə o ağacın altında otururdu...


Millət vəkili müğənnini təriflədi\n“Məlumat oxudum ki, müğənni Elnarə Abdullayeva 200 min manat xərcləyərək Şamaxının 12 kəndinə su çəkdirib. Bu addımı təbii ki, yüksək qiymətləndirmək lazım və cəmiyyətimizə xeyirli əməl kimi təbliğ etmək vacibdir”.\nBu sözləri millət vəkili Fazil Mustafa Elnarə Abdullayevanın Şamaxının bir neçə kəndinə su çəkdirməsini şərh edərkən bildirib. Fazil Mustafa Facebook səhifəsində yazdığı şərhində qeyd edib ki, Azərbaycan müğənnisi 200 minlik maşın və ya villa alıb onun-bunun gözünə soxmaq əvəzinə, insanların qapısına içmək üçün su gətirib deyilməsi həqiqətən cəmiyyətdə başqa bir əhval yaradır.\n“Bu rayonda millət vəkili, tanıdığım ən xeyirxah insanlardan biri Elxan Süleymanovun da 9 kəndə su çəkdirdiyini və açılış tədbirlərində iştirak etdiyimi xatırlayaraq, orada yaşayan insanların necə sevindiyini təsəvvür edə bilirəm. Elnarə Abdullayevanın sənətdə özünü yüksək səviyyədə təqdim etməyi ilə yanaşı, proqressiv düşüncəsi, xeyirxahlıq keyfiyyəti ilə də gündəmə gəlməsi olduqca sevindiricidir. Bir vətəndaş kimi ürək dolusu təşəkkürümü bildirirəm”, - deputat əlavə edib.


Şanslı Nugget Online Casino təqdim edir Köpük Fortunes, bir asılılıq bükülmə ilə şərti danışıq kartı formuluna yenilikçi bir alış. Tərəfindən idarə olunur Microgaming və beləliklə şəffaf oyun keyfiyyətinin bir əlaməti olan Foamy Fortunes sevimli və oynaq görüntüləri ilə köhnə sınanmış və sınanmış bir formulaya çox fərqli yanaşması ilə ekranda canlandı. Bu cızıq kart oyun mövzusu hamam köpüyünə bükülmüş gözəl bir isti çəlləkdə hamam vaxtı anlayışı ətrafında. Tema tam istirahət anlayışını ifadə edərkən, bu oyun başqa bir şey deyil və bu olduqca nadir kazino oyununun sadə mexanikası sayəsində.\nFoamy fortunes Yenilənib: Fevral 4, 2019 Author: Aamir Berrey\n1 Foamy fortunes\n2.0.0.2 Dəmir adam\n2.0.0.4 Qızıl karvan\n2.0.0.8 Yeşik zirvəsinin Yeti döyüşü


Heyvan kəsimi fəaliyyəti ilə məşğul olan sahibkarlarla görüşdə işin daha səmərəli təşkili məsələləri müzakirə edilib - AZƏRTAC – Azərbaycan Dövlət İnformasiya Agentliyi\nQida Təhlükəsizliyi Agentliyində heyvan kəsimi fəaliyyəti ilə məşğul olan sahibkarlarla görüş keçirilib.\nAgentliyin mətbuat xidmətindən AZƏRTAC-a verilən məlumata görə, “Heyvan kəsimi fəaliyyətinin tənzimlənməsi haqqında” Azərbaycan Respublikası Prezidentinin 2018-ci il 11 iyun tarixli 199 saylı Sərəncamın icrasının təmin olunması istiqamətində həyata keçirilən tədbirlər və qarşıda duran vəzifələrə həsr olunan görüşdə heyvan kəsiminin müasir tələblərə uyğunlaşdırılması, müasir kəsim məntəqələrinin təşkil olunması, qanunsuz heyvan kəsimi fəaliyyətinin qarşısının alınması və istehlakçıların hüquqlarının müdafiəsi məsələləri diqqət mərkəzində olub.\nQida Təhlükəsizliyi Agentliyinin sədr müavini Rəşad Mafusov tədbirdə çıxış edərək bildirib ki, ət məhsulları sahəsində sağlam mühitin formalaşdırılması üçün heyvan kəsimi standartlara uyğun şəkildə həyata keçirilməli və yalnız müəyyən laborator müayinələrdən sonra həmin məhsulların istehlakçılara çatdırılması təmin olunmalıdır. Qeyd edilib ki, ət və ət məhsulları sahəsində vətəndaşların və heyvan satışı ilə məşğul olan müəssisələrin tələbatını ödəmək üçün kəsim məntəqələrinin fəaliyyəti daha səmərəli və şəffaf olmalıdır.\nGörüşdə heyvan kəsimi ilə məşğul olan sahibkarların üzləşdikləri problemlər dinlənilib, onların həlli yolları barədə fikir mübadiləsi aparılıb, sahibkarları maraqlandıran suallara cavablar və işin daha səmərəli təşkili və istehlakçı hüquqlarının qorunması sahəsində tövsiyələr verilib.\nAZERTAG.AZ :Heyvan kəsimi fəaliyyəti ilə məşğul olan sahibkarlarla görüşdə işin daha səmərəli təşkili məsələləri müzakirə edilib


kubok – Mediaktiv.az\nHome / Tag Archives: kubok\nTag Archives: kubok\nLyon Beşiktaşın nəfəsini kəsdi\nAvropa Liqasında keçirilən 4 oyunla yarımfinalçılar bəlli olub. Azərbaycanlı futbolsevərlər üçün böyük maraq kəsb edən oyun İstanbulda keçirilib. “Beşiktaş” doğma meydanda “Lyon”u qəbul edib. Fransada keçirilən ilk görüşdə 1:2 hesabı ilə uduzan “qara qartallar” matçın əsas vaxtını eyni hesablı üstünlüklə başa vurub. Görüş penaltilərə qədər uzanıb. Burada daha dəqiq …


Prezident Administrasiyasına şikayətlər daha çox bu rayonlardan daxil olur – SİYAHI - Azinforum.az İnformasiya Portalı\nAna səhifə / Aktual / Prezident Administrasiyasına şikayətlər daha çox bu rayonlardan daxil olur – SİYAHI\n“2017-ci ildə Prezident Administrasiyasına daxil olan müraciətlərin təhlili göstərir ki, onların sayı əvvəlki ilə nisbətən 10 minədək azalmışdır. Bu, yerlərdə vətəndaşların problemlərinə daha diqqətlə yanaşılmasından, onları narahat edən məsələlərin həllinə lazımi kömək göstərilməsindən və müraciətləri ilə əlaqədar onlara əsaslı cavab verilməsindən irəli gəlir.\nDaxil olan müraciətlərin ümumi sayı Naxçıvan MR, Gəncə, Lənkəran, Mingəçevir, Sumqayıt, Şəki, Şirvan, Abşeron, Ağdam, Ağsu, Astara, Biləsuvar, Binəqədi, Cəlilabad, Daşkəsən, Füzuli, Gədəbəy, Goranboy, Hacıqabul, Xaçmaz, Xətai, İmişli, İsmayıllı, Kürdəmir, Qaradağ, Qazax, Qəbələ, Qobustan, Qusar, Lerik, Masallı, Nərimanov, Nəsimi, Nizami (Bakı), Samux, Səbail, Siyəzən, Suraxanı, Şabran, Şuşa, Tərtər, Zərdab, digər şəhər və rayonlarda daha çox azalmışdır”.\nElə şəhər və rayon icra hakimiyyətləri var ki, vətəndaşlar öz problemləri barədə onlardan çox yuxarı dövlət orqanlarına, o cümlədən Prezident Administrasiyasına yazmağa üstünlük verirlər. Dövlət orqanlarına daxil olan müraciətlərin sayının bilavasitə yerli icra hakimiyyətlərinə daxil olan müraciətlərin sayından çox olduğu şəhər və rayonlardanYevlax, Ağdam, Ağdaş, Astara, Bərdə, Göyçay, Göygöl, Kəlbəcər, Kürdəmir, Laçın, Neftçala, Pirallahı, Samux, Şamaxı, Tovuz, Yardımlı, Yasamal, başqa şəhər və rayonları göstərmək olar.\nÖncəki Daha bir rusiyalı musiqiçi Azərbaycandan üzr istədi\nNövbəti Bu dövlət rüsumları ləğv edilir – SİYAHI


Azərbaycanda ən təhlükəli sürüşmə əraziləri müəyyənləşdi (SİYAHI)\nİnstitutdan Trend-ə verilən məlumata görə, bu zaman sürüşmələrin fəallığının dərəcəsini özünə daxil edən bütün parametrlər - ərazinin seysmoaktivliyi, antropogen təsir, torpaq-bitki örtüyünün eqradasiyasının səviyyəsi, eroziya parçalanması və sürüşmənin dinamikası nəzərə alınıb.\nAparılan araşdırmalara əsasən, ümumi ərazisinin 65-70%-nin sürüşmələrlə əhatə olunduğu ən gərgin geosistemi olan ərazilər daha təhlükəli hesab edilib. Bu ərazilər Böyük Qafqazın orta və aşağı dağlıq zonaları - Vəlvələçay, Girdimancay, Gilgilçay, Ataçay, Pirsaatçay və başqa çay hövzələridir.\nBununla yanaşı, məlum olub ki, son illərdə Böyük Qafqazın cənub meylinin yüksək dağlıq zonasında – Girdimançay-Tikanlıçay çayları arasında sürüşmə prosesləri xüsusilə fəallaşıb. Buna səbəb antropogen amillərin hədsiz artması - bu ərazilərdə mal-qaranın çox otarılmasıdır. Böyük Qafqazın şimal-şərq meylinin orta dağlıq zonasında meşələrin intensiv kəsilməsi sürüşmələrin aktivləşməsinə təkan verib.\n- Bakının Bayıl yamacı, Nobel prospekti, Dilarə Əliyeva küçəsi;\n- Qusar rayonunun Urva, Sudur, Elik kəndləri;\n- Quba rayonu, bu rayonun Dəlləkli, Küncüt, Güləzi, Afurca, Buduq kəndləri;\n- Muğanlı-İsmayıllı avtomobil yolu;\n- Quba-Xınalıq yolunun 29-cu km-i;\n- Şamaxı rayonu, rayonun Muğanlı, Çağan, Çiçi kəndləri;\n- Bakının Xətai, Səbail, Sabunçu rayonları, Badamdar qəsəbəsi;\n- Abşeron rayonunun Masazır qəsəbəsi;\n- Ağsu və Şamaxı avtomobil yolu;\n- İsmayıllı rayonunun Xankəndi kəndi;\n- Bakı-Sumqayıt yolu.\nSon 15 ildəki sürüşmələrin çoxu 2010-cu ildən sonrakı dövrdə baş verib. 2000-ci ildə yalnız Bayıl yamacında 1 (sürüşmə şəhərsalma qaydalarının pozulması, yamacın ağır yüklənməsi səbəbindən), 2005-ci ildə Bakının Nərimanov prospektində 2 (evlərin zirzəmilərinin su ilə dolması və Mikyıl Muşfiqin heykəlinin yanındakı çoxmərtəbəli evin bünövrəsində aparılan işlərlə əlaqədar) və Dilarə Əliyeva küçəsində 1 (tikinti zamanı 50 metrlik su kəməri borusunun partlaması nətiəsində) sürüşmə qeydə alınıb.\nAraşdırmalar göstərib ki, Abşeron yarımadası, xüsusilə Bakı şəhəri şəhərsalma qaydalarının pozulmasına görə sürüşmə proseslərinə daha meyillidir. Sürüşmələr Qusar maili düzənliyinin daxilində geniş inkişaf edib. Böyük Qafqazda sürüşmələr, demək olar, bütün şaquli zolaqlarda formalaşıb.\nAzərbaycanda təhlükəli sürüşmə əraziləri müəyyənləşdi SİYAHI


Prezident Hollandın nitqi - La France en Azerbaïdjan - Ambassade de France à Bakou\nAccueil > Yeniliklər > Diplomatik xəbərlər > Arxiv > Prezident Hollandın nitqi\nPrezident Hollandın nitqi\nDəhşət……Dəhşət yenə də Fransanın başının başının üstünü aldı\nÇıxış etdiyim bu anlarda 77 nəfər həlak olub, içərisində uşaqlar da var, 20 nəfər ağır yaralıdır. Bu hücumun terror xarakterli olmasını inkar etmək qeyri mümkündür, heç bir şübhə yoxdur ki, bu tam zorakılıqdır.\nAydındır ki, terrorizm bəlasına qarşı mübarizə aparmaq üçün biz əlimizdən gələni etməliyik.\nMaşının sürücüsü məhv edilib. Hal-hazırda biz onun əlatlılarının olub-olmamasını bilmirik, lakin biz əlimizdən gələni etməliyik ki, şəxsiyyətinin təyin edilməsi, dəqiqləşdirilməsi, onun kimlərlə əlaqədə olmasını təyin etməyə bizə imkan versin.\nMilli bayram günü, azadlıq rəmzi olan 14 iyulda Fransaya əl qaldırılıb, çünki fanatiklər insan hüquqlarını inkar edir və buna görə də Fransa onların hədəfinə çevrilib.\nGözü yaşlı fransız xalqı adından qurbanlar və onların ailələrinə bizim həmrəyliyimizi bildirirəm.\nYaralılara kömək üçün bütün vasitələr səfərbər edilib. Regionun xəstəxanalarını səfərbər edən Ağ Plan fəaliyyətdədir. 2015-ci ilin yanvarında Paris, sonra noyabr ayında Sən-Döni, indi isə Niçça hədəf oldu. Fransa bütövlükdə islam terrorizminin hədəfinə çevrilib.\nBelə bir vəziyyətdə tam sayıqlıq və misilsiz bir əzmkarlıq nümayiş etdirməliyik.\nBir çox tədbirlər artıq qəbul olunub. Bizim qanunvericilik xeyli gücləndirilib. Bununla bərabər, yay fəslində olduğumuz üçün, mühafizəmizi daha yüksək səviyyəyə qaldırmalıyıq.\nBuna görə də Baş nazir və aidiyyətli nazirlərin - müdafiə, daxili işlər- təklifləri ilə qərara aldım ki, Sentinelle /keşikçi/ planını yüksək səviyyədə saxlayaq, bu bizə jandarm və polisə əlavə olaraq yardım kimi 10 min hərbçini səfərbər etməyə imkan verəcək.\nHəmçinin mən sərəncamda olanları, yəni bir vaxtlar həqiqi xidmətdə və ya jandarmeriya sıralarında olanları, polis və jandarmlara yardım etmək göstərişi verdim. Biz onlardan ehtiyacımız olan bütün yerlərdə və sahələrdə, sərhədlərə nəzarətdə istifadə edə biləcəyik. Nəhayət qərara aldım ki, iyulun 26-da başa çatan fövqəladə vəziyyəti daha 3 ay uzadım. Qanun layihəsi həftənin sonuna qədər Parlamentə təqdim ediləcək. Terrorizmə qarşı mübarizə aparmaq əzmindən bizi heç nə döndərə bilməyəcək və biz Suriya və İraqdakı əməliyyatları daha da gücləndirəcəyik. Bizim torpağımızda bizə hücum edənləri biz onların yuvalarında məhv edəcəyik. Mən bunu dünən axşam elan etmişəm.\nSabah Müdafiə şurasının iclası olacaq. O, bizim indiyədək götürdüyümüz və burada elan etdiyim ölçüləri müzakirə edəcək. Bu, bizə həmçinin bütün şəhər və qəsəbələrdə, sayıqlıq və müdafiə üçün lazım olan qüvvələrdən istifadə etməyə imkan verəcək.\nMüdafiə şurasının iclasında sonra, bu ağır gündə şəhəri, deputatlarını dəstəkləmək və bütün imkanları səfərbər etmək üçün mən Baş nazirlə birlıkdə Niççaya gedəcəyəm.\nBu yeni faciədən Fransa hüznlüdür. O, baş verənlərdən, 14 iyulu bayram etməyə gələn onlarla insanı öldürmək üçün qəsdən yük maşınından istifadə etmək kimi müdhiş bir əməldən dəhşətə gəlib. Fransa yasdadır, gözü yaşlıdır, lakin güclüdür və sizi əmin edirəm ki, o həmişə bu gün ona əl qaldıran fanatiklərdən həmişə güclü olacaq.F


‘Premium Friday’ nədir? - Frame.az\nYaponiyada “Premium-cümə günü” adlı yeni bir ənənə tətbiq olunmağa başlanacaq.\nBelə ki, ayda bir dəfə işçilərə bu günlərdə iş vaxtını tez bitirməyə icazə veriləcək. Həm də bü proqram hökümət səviyyəsində tətbiq edilir.\nİlk dəfə bu “premium-cümə günü” Tokioda 24 fevral 2017-ci ildə tətbiq edilib. Ekspreimentde iştirak etmək üçün bir neçə yüz şirkət razılıq verib. Bu şirkətlər istirahət qərarı verən zəhmətkeş işçilərinə 28 USD məbləğində mükafat veriblər.\nDemə, yeni ənənə Yaponiyaya xas olan “karoşi” adlanan bir sindromun çoxalmasıyla bağlıdır. Bu sindrom iş çoxluğu nəticəsində insanların ölümü ilə əlaqədardır. Hətta 2000-ci ildə Yaponiyanın baş naziri də bu sindromun qurbanı olubmuş.\nBaxış sayı: 2. 623\n← Expressbank-da qanvermə aksiyası keçirilib\n“Don Marleone” filminin treyleri təqdim olunacaq →\nBaku Crystal Hall yeni logosunu təqdim etdi


“WhatsApp”da yeni funksiyalar\nDünyanın ən çox istifadə edilən mesajlaşma tətbiqi WhatsApp, iOS tətbiqi üçün yeni xüsusiyyətlər təqdim edib\nBelə ki, proqramda şəkil içində şəkil (PIP) xüsusiyyəti və qruplar üçün bir neçə yenilik gətirilib.\nWhatsApp-ın son dövrlərdə təqdim etmiş olduğu ən yaxşı xüsusiyyətlərdən biri, "YouTube "videolarına dəstək verməsi idi. Bu sayədə istifadəçilər tətbiqi tərk etmədən WhatsApp üzərindən "YouTube" videolarını izləyə bilirdilər.\n"YouTube" dəstəyi mövzusunda istifadəçilərdən gözlədiyi geri dönüşləri edən şirkət, indi də tətbiq İnstaqram və Facebook videoları üçün dəstək gətirir. Beləcə, istifadəçilər artıq WhatsApp üzərindən göndərilən həm "YouTube", həm İnstaqram, həm də Facebook videolarını birbaşa tətbiq içində izləyə biləcəklər.\nBelə ki, artıq iOS istifadəçiləri üçün WhatsApp-a qeyd səhifəsinin dizaynı yenilənib. Əgər bir söhbətdə heç ulduzlu mesaj yoxdursa, sohbeti təmizləmək üçün yalnız `Mesajı Sil` variantı göstərilir. Söhbət keçmişini ehtiyat nüsxəsini çıxarmaqda kiçik dəyişiklik edilib. İdarəçisi olduğunuz qruplarda digər idarəçilərin səlahiyyətlərini əllərindən ala bilərsiniz. Həmçinin qrup gizlilik ayarlarını istifadə edərək qrup mövzusu, simvolu, şərhi kimi xüsusiyyətlərin kimlər tərəfindən tənzimlənə biləcəyini təyin edə bilərsiniz.\nBununla yanaşı WhatsApp-Siri əlaqəsi inkişaf etdirilib.


Azərbaycan mükafat yarışı çərçivəsində əyləncə tədbirlər planı - Olimpiya Idman NövləriOlimpiya Idman Növləri\nAzərbaycan mükafat yarışı çərçivəsində əyləncə tədbirlər planı\n17 aprel 2018 / 16:16 Baxış sayı: 437\nDənizkənarı bulvar boyunca uzanan F1 azarkeşlərin əyləncə zonasında 26-29 apreldə Azərbaycan qran-prisini izləməyə gələn avtoidman həvəskarlarına bir-birindən zövqlü yeni əyləncələr təqdim olunacaq. Allsport.az saytı xəbər verir ki, əyləncə tədbirləri aprelin 26-ı saat 12:00-dan 21:00-dək, aprelin 27-i və 28-i saat 10:00-dan 19:00-dək və aprelin 29-u saat 10:00-dan 14:00-dək keçiriləcək. Həmçinin musiqili əyləncə proqramı 27-29 aprel tarixlərində axşam saatlarından başlayaraq “Bullur” sarayda bir-birinin ardınca səhnəyə çıxacaq dünya ulduzları və məşhur DJ-lərin möhtəşəm performansları ilə gec saatlaradək davam edəcək.\nFormula1 ilə yaxından tanışlıq\nBundan başqa, Formula1 azarkeş zonasında builki Azərbaycan qran-prisində mübarizə aparan bütün pilotların iştirakı ilə 27-29 aprel tarixlərində saat 11:00-dan etibarən günün müxtəlif saatlarında avtoqraf sessiyaları keçiriləcək. Sessiyalar zamanı azarkeşlər sevdiyi pilotlarla üz-üzə görüşərək şəkil çəkdirə və avtoqraf ala biləcəklər.\nTamaşaçıların sevimli pilotları ilə görüşü üçün məkana erkən gəlmələri tövsiyə olunur. Bu il tamaşaçılar Formula1-in yeni pilotları ilə yanaşı Bakı Şəhər Halqasını da daha yaxından tanımaq fürsətinə sahib olacaqlar. Belə ki, aprelin 28-i, dənizkənarı bulvarda yerləşən F1 azarkeş zonasında saat 15:30-dan 16:00-dək F1-in yeni pilotları ilə sual-cavab sessiyası keçiriləcək.\nTamaşaçılar F1 Azarkeş Zonasında yerləşən Formula1-ə və Bakı Şəhər Halqası əməliyyat şirkətinə məxsus simulyatorlarda yarışmaq imkanı əldə edəcəklər. Bu yarışlarda ən sürətli nəticə göstərən tamaşaçıya dəyərli mükafatlar veriləcək. Bununla yanaşı, simulyatorlarla yanaşı müxtəlif növ əyləncəli oyunlar, o cümlədən pit-stop yarışı da keçiriləcək.\nBütün bilet sahibləri 27-29 apreldə axşam saatlarından etibarən keçiriləcək konsert və əyləncə proqramlarında pulsuz iştirak edə biləcəklər. Aprelin 27-i əvvəlcə səhnəyə Jamiroquai qrupu çıxacaq və sonra onun ardınca gecə saatlarında DJ Afrojack-ın iştirakı ilə əyləncə proqramı baş tutacaq. Aprelin 28-i bir-birinin ardınca səhnədə Kristina Aqilera ilə Axwell Λ Ingrosso, aprelin 29-da isə Dua Lipa ilə Martin Solveig yer alacaq. Həmçinin proqram aralarında verilən fasilələrdə yerli DJ-lər də səhnəyə çıxaraq tamaşaçılara əyləncə ilə dolu gecə təqdim edəcəklər. Əvvəlki illərdəkindən fərqli olaraq bu il dünya ulduzlarının konsert proqramları Bakı Kristal Zalında keçiriləcək. Tamaşaçıların konsert zonasına rahat gediş-gəlişini təmin etmək üçün Azneft dairəsi ilə Kristal Zal arasında xüsusi avtobuslar fəaliyyət göstərəcək.\nBakı Şəhər Halqası Əməliyyat Şirkəti tamaşaçıların büdcəsinə uyğun olaraq Azərbaycan qran-prisinə müxtəlif qiymətə biletlər təklif edir. Yarış həyəcanını yaxından yaşamaq istəyən tamaşaçılar biletləri şəhərin kassalarından əldə edə bilərlər. Bilet seçimləri haqqında ətraflı məlumatı bu keçiddən ədlə edə bilərsiniz: www.bakucitycurcuit.com.


Nur-az.com - 27 yaşlı gənc özünü körpüdən niyə atdı?\n27 yaşlı gənc özünü körpüdən niyə atdı?\nBakıda daha bir tükürpədici intihar; 27 yaşlı Rəfael Hümbətov hamının gözü qarşısında özünü körpüdən atdı\nYanvarın 4-ü axşam saatlarında Bakının Sabunçu rayonunda intihar hadisəsi baş verdi. Təxminən saat 22 radələrində metronun “Koroğlu” stansiyasının yaxınlığındakı körpünün üzərinə çıxan şəxs özünü körpüdən atacağını söylədi.\nMagistral yol ilə keçənlər intihar etmək istəyən şəxsi fikrindən dönməyə çağırsalar da, o buna məhəl qoymadı. Ətrafdakılar vəziyyətin belə olduğunu görüb polisə və Fövqəladə Hallar Nazirliyinə məlumat verdilər.\nDərhal hadisə yerinə FHN-nin müvafiq xilasetmə qüvvələri cəlb olundu və aidiyyəti qurumlar məlumatlandırıldı. Xilasedicilər tərəfindən intihar cəhdinin qarşısını almaq üçün təhlükəsizlik yastığı quraşdırıldı. Alpinist ləvazimatlarının və müvafiq xilasetmə avadanlıqlarının hazırlanması işləri, vətəndaşların təhlükəsiz məsafəyə uzaqlaşdırılması təmin edildi.\nXilasedicilər intihar etmək istəyən şəxslə müvafiq psixoloji söhbətlərin aparılması üçün cəhd etsələr də, o heç bir psixoloji bağlantıya reaksiya vermədi. Qəfil özünü atan gənc əvvəlcə körpünün qoruyucu dirəklərinə dəydi. Havada səmtini bir qədər dəyişdikdən sonra təhlükəsizlik yastığının üzərinə düşdü. FHN-nin xilasediciləri intihar edən gənci dərhal Təcili Tibbi Yardım Stansiyasının həkimlərinə təhvil verdilər. Şəxsiyyəti bilinməyən gənc 3 saylı Şəhər Klinik Xəstəxanasına çatdırıldı.\nAğır kəllə-beyin travması və bədənin müxtəlif yerlərinin sınığı diaqnozu ilə xəstəxanaya yerləşdirilən gəncin həyatını xilas etmək mümkün olmadı.\nYanvarın 5-də intihar hadisəsinin gerçəkləşdiyi körpüdə olaraq, oradakı vəziyyətlə maraqlandıq. Biz ərazidə olarkən bir neçə polisin və əsgərin körpünü mühafizə etdiyinin şahidi olduq. Körpünü mühafizə edən polislərdən biri “Yeni Müsavat”a bildirdi ki, sutkanın bütün saatlarında körpünün mühafizəsi təşkil olunur. Polis əməkdaşı bildirdi ki, ərazidə onlarla birlikdə Xüsusi Dövlət Mühafizə Xidmətinin silahlı əsgərləri növbə çəkir.\nMəlumat üçün qeyd edək ki, Nazirlər Kabinetinin müvafiq sərəncam və qərarları ilə təsdiq olunmuş, ölkənin iqtisadiyyatında mühüm rol oynayan və xüsusi əhəmiyyət kəsb edən neft məhsullarının istehsal sahələri, saxlanıldığı anbarlar və nəql olunduğu kəmərlər, kimya sənayesi obyektləri, elektrik stansiyaları, su hövzələri, körpülər, muzeylər, banklar və digər həyat təminatlı obyektlər Xüsusi Dövlət Mühafizə Xidməti tərəfindən qorunur.\nDünən gündüz saatlarında intihar hadisəsi nəticəsində ölən şəxsin kimliyi müəyyənləşdi. 3 saylı Şəhər Klinik Xəstəxanasının morqunda naməlum kimi qeydə alınmış şəxsin 27 yaşlı Rəfael Hümbətov olduğu bilindi. Bu barədə APA TV-yə mərhumun xalası oğlu Anar Əliyev məlumat verib. Anar Əliyevin sözlərinə görə, o, əsəb xəstəliyindən əziyyət çəkib. Ailəsi R.Hümbətovun bu səbəbdən intihar etdiyini düşünür. Mərhum ailəli deyilmiş və heç bir yerdə işləmirmiş.\nQeyd edək ki, Rəfael Hümbətov əslən Qərbi Azərbaycandandır.


Təhsil Nazirliyinin "yandırdığı" milyonlar - FAKTLAR » Qlobal.Az\nAzərbaycan Respublikası Təhsil Nazirliyinin 15 saylı Ərazi Maliyyə Hesablaşma Mərkəzinin elan etdiyi tenderin qalibləri məlum olub.\nTenderin qalibləri "Broaden-SR" MMC və "Mennom Ltd” MMC olub. Bu şirkətlər 15 saylı Ərazi Maliyyə Hesablaşma Mərkəzinə tabe olan Lənkəran şəhəri, Lerik və Astara rayonları üzrə ümumtəhsil məktəblərini odunla təmin edəcək. Təhsil Nazirliyi 3 905 kub metr peçlik odun üçün "Broaden-SR" MMC və "Mennom Ltd” MMC şirkətlərinə 176 min 758 manat ödəyəcək.\n- Lənkəran şəhəri üzrə ümumtəhsil məktəblərinə 94 min 813 manat dəyərində 1 607 kub metr peçlik odun alınacaq (1 kub metr 59 manat)\n- Lerik rayonu üzrə ümumtəhsil məktəblərinə 75 min 222 manat dəyərində 1 260 kub metr peçlik odun alınacaq (1 kub metr 59,7 manat)\n- Astara rayonu üzrə ümumtəhsil məktəblərinə 60 min 723 manat dəyərində 1 038 kub metr peçlik odun alınacaq (1 kub metr 58,5 manat)\nMəlumat üçün bildirək ki, tenderin qalibi olan şirkətlər cəmi 2-3 ay əvvəl dövlət qeydiyyatına alınıblar.\n"Broaden-SR" MMC 17.02.2021-ci il tarixində dövlət qeydiyyatına alınıb. Nizamnamə kapitalı 30 manat olan MMC-nin hüquqi ünvanı Yasamal rayonu, Mirzə Fətəli Axundov küçəsi ev 133-də yerləşir. MMC-nin qanuni təmsilçisi Məmmədov Rəsul Salam oğludur.\nMennom Ltd” MMC 12.03.2021-ci il tarixində dövlət qeydiyyatına alınıb. Nizamnamaə kapitalı 30 manat olan MMC-nin hüquqi ünvanı Sabunçul rayonu, Bakıxanov ŞTQ, Gənclik küçəsi ev 23, m.65-də yerləşir. MMC-nin qanuni təmsilçisi Nurulu Rüstəm Aftandil oğludur.\nOnu da bildirək ki, "Dövlət satınalmaları haqqında" Qanunun 6-cı maddəsində malgöndərənlərin (podratçıların) ixtisasına dair tələblər yer alıb. Həmin maddənin 6.2.1-ci bəndində açıq şəkildə yazılır ki, satınalma müqaviləsinin icrasını təmin etmək üçün müvafiq sahədə peşəkarlığın, təcrübənin, texniki və maliyyə imkanların, işçi qüvvəsinin, idarəetmə səriştəsinin, etibarlığın olması lazımdır. Tender müsabiqəsindən cəmi 2-3 ay əvvəl yaranan bu şirkətin hansı peşəkarlığa və təcrübəyə sahib olacağı da aydın deyil.\nXatırladaq ki, Təhsil Nazirliyi ümumtəhsil məktəblərini odun yanacağı ilə təmin etmək üçün mütəmadi olaraq tenderlər keçirir. Alınan odun yanacaqlarının qiymətləri arasında kəskin fərqlər olur. Eyni zamanda qazlaşma səviyyəsinin 100 faiz olduğu rayonlarda belə məktəblər üçün odun yanacağı alınır.\n“Gömrük Komitəsi 40 min manat pul tələb edir, elə bil bazardır”\nSWIFT ödənişləri sürətləndirəcək yeni xidməti istifadəyə verib\nDayanacaqların “udduğu” milyonlar: Vergi borcu olan şirkətlə şübhəli sövdələşmə\nBaş Prokurorluq satınalma maxinasiyasını ifşa etdi\nİnam Kərimovun işçiləri qanunları bilmir, yoxsa saya salmır?\nAzərbaycan iqtisadiyyatına investisiya qoyuluşu 8%-ə yaxın azalıb\nZair Mikayılov rəhbər olduğu qurumda şübhəli satınalmalara "stop" deyə bilmir?\nDaha bir tender "əjdahası": "ATF" MMC-ni Saleh Məmmədova nə bağlayır?\nAMEA-dan daha bir şübhəli tender – Eyni ünvanda onlarla şirkət… – Fotofakt\nDövlət Xidməti: “Veysəloğlu” qanunvericiliyi pozub\nAzərbaycanın qaz ehtiyatları 2,5 trilyon kubmetr təşkil edir - BP\nMübariz Qurbanlının oğlunun şirkəti ləğv edilir – Şübhəli tenderlər\nSeymur Orucovun tender oyunları\nNarkotik almaq üçün maşın oğurlayan şəxs tenderin qalibi olub - VİDEO\nSTP ilə SKSP-nin nəzdində Peşə Təhsil Mərkəzi Memorandum imzalayıb\nYeni Qarabağ iqtisadi rayonu yaradıldı (FƏRMAN)\nZəfər Yolunun asfaltlanmasına başlanıldı\n“Marathon Petroleum” 9,9 milyard dollarlıq kəskin zərərlə üzləşib


“Tibbi xidmetlerde bahalasma davam edecek” - Azadliq Xeber\n“Tibbi xidmetlerde bahalasma davam edecek”\n2017-04-09T22:45 xeber – Azərbaycanda əhaliyə göstərilən ödənişli xidmətlərin qiymət indeksinə əsasən, cari ilin fevral ayında tibbi xidmətlər əvvəlki ayla müqayisədə 1,8% bahalaşıb. Bu müddətdə stomatoloji xidmətlərdə 0,8%, xəstəxana xidmətlərində 3,9% artım qeydə alınıb.\nSputnik / Varvara GertyeSəhiyyədə yeni qayda: kim qazanacaq, kim itirəcək?\nMəsələni Sputnik Azərbaycan-a şərh edən iqtisadçı-ekspert Rəşad Həsənov bu bahalaşmanın təbii bir proses olduğunu deyib: “Ölkədə həm xidmətlərin, həm də məhsulların qiymətlərində artımlar davam edir. Tibbi xidmətlərin bahalaşması bu istiqamətdə istifadə olunan texnologiya, dərman preparatları və s. bütün növ məhsul və avadanlıqların idxal mənşəli olması ilə bağlıdır. Eyni zamanda, bu məhsul və avadanlıqlara xidmət də adətən xarici mütəxəssislərə həvalə olunur. Çünki hələlik bu istiqamətdə azərbaycanlı mütəxəssislər kifayət qədər deyil. Bu baxımdan da. xərclərin artması son nəticədə xidmətlərin də bahalaşmasına gətirib çıxardır”.\nOnun sözlərinə görə, əhalinin gəlirləri bu artımlarla uzlaşmır: “Onu da nəzərə almaq lazımdır ki, onsuz da Azərbaycanda səhiyyə xidmətlərinin əlçatanlığı, hətta bundan əvvəlki dövrdə də aşağı səviyyədə idi. Hazırki qiymət bahalaşması, əhalinin gəlirlərində azalma, işsizlik və s. son nəticədə səhiyyə xidmətlərindən istifadə imkanlarını məhdudlaşdırmaqla əhalinin sağlam yaşam tərzinə ciddi mənfi təsir göstərəcək”.\nİqtisadçı-ekspert Qubad İbadoğlu isə Sputnik Azərbaycan-a açıqlamasında bunun böyük bahalaşma olmadığını söyləyib: “Tibbi xidmətlərdəki bahalaşma tempi ümumi bahalaşma tempi ilə müqayisədə aşağıdır. Çünki yanvar-fevral ayında inflyasiya 12,5 faiz olub. Digər tərəfdən, xidmət inflyasiyası 8,4 faiz təşkil edib. Ona görə də, tibbi xidmətlərdə, eyni zamanda, xəstəxana xidmətlərində bahalaşma ümumi bahalaşma ilə müqayisədə aşağı görünür. Stomatoloji xidmətlərdə isə bahalaşma daha yüksək qeydə alınıb”.\nOnun fikrincə, yəqin ki, bu bahalaşma davam edəcək: “Amma bu sahədə ciddi bahalaşma imkanları yoxdur. Çünki həmin sahədə xidmətlərə artırıcı təsir edən faktorlar o qədər də fəal deyil. Tibbi xidmətlərin bahalaşması inflyasiya, devalvasiya ilə bağlıdır. Tibbi xidmətlər göstərən poliklinikalar, xəstəxanalar daha çox idxal avadanlıqlarından istifadə edirlər. Bu da son nəticədə qiymət səviyyəsinə artırıcı təsir göstərir”.\nSputnik / Irade CELIL İcbari tibbi sığortaya, tam olaraq keçiləcəyi tarix açıqlandı\nDurumu Sputnik Azərbaycan-a şərh edən tibb eksperti, professor Adil Qeybulla deyib ki, laboratoriyada reaktivlər, əməliyyatlar zamanı saplar, digər sərfiyyat materialların hamısı xaricdən alınır və bunlar manatla alınmır: “Manatın devalvasiyası xidmətlərin bahalaşmasında özünü göstərməlidir. Bu, təbii bir prosesdir. Bahalaşmaya təkcə təbabətdə deyil, ictimai həyatın bütün sahələrində rast gəlinir”.\nOnun sözlərinə görə, sadəcə olaraq əhalinin gəlirlərinin artmaması, maddi durumunun pisləşməsi vəziyyəti xeyli qəlizləşdirir: “Amma düşünürəm ki, manat devalvasiyaya uğradıqca qiymətlərin də artma tendensiyası təbii prosesdir. Düzdür, bundan sui-istifadə halları var. Bəzi qiymətlərin həddindən çox yüksək olması faktları var. Məsələn, xarici ölkələrlə müqayisədə ölkəmizə gətirilən qeyri-ərzaq məhsullarının qiymətində xeyli fərqlər var. Bunların hamısı iqtisadiyyatın monopoliyada olması ilə bağlıdır. Digər tərəfdən, tibbi xidmətlərin də bahalaşması bununla bağlı bir prosesdir. Yəni, bunun nəqliyyat, gömrük, vergi xərclərinin hamısı tibbi proseduraya yüklənir və son nəticədə qiymət yüksək olur”.


Keçmiş daxili işlər naziri: "Mən Əli Nağıyevi ağıllı adam bilirdim..." - mia.az\nKeçmiş daxili işlər naziri: "Mən Əli Nağıyevi ağıllı adam bilirdim..."\nYeni Azərbaycan Partiyasının (YAP) keçmiş sədr müavini, sabiq əmək və əhalinin sosial müdafiəsi naziri Əli Nağıyev demokrat.az-a müsahibəsində bildirib ki, AXC hakimiyyəti dövründə Heydər Əliyevi müdafiə edənlərə təzyiqlər olurdu.\nHətta Əli İnsanovun rəhbərlik etdiyi Azərbaycan Elmi-Tədqiqat Vərəm İnstitutunun qazanxanası hakimiyyət tərəfindən partladılmışdı: "Vaxtilə Yeni Azərbaycan Partiyası yaradılanda hamı aradan qaçırdı, əksəriyyəti Heydər Əliyevin adını çəkməkdən belə qorxurdu. Amma tibb elmləri doktoru, professor olan Əli İnsanov Heydər Əliyevi açıq dəstəklədiyinə görə 1992-ci ildə direktoru olduğu Azərbaycan Elmi-Tədqiqat Vərəm İnstitutunun qazanxanası Xalq Cəbhəsi hakimiyyəti tərəfindən partladılmışdı. Buna görə institut bir neçə gün soyuqda qaldı. Ancaq Əli İnsanov bu çətin günlərdə Heydər Əliyevi müdafiə etməkdən geri çəkilmədi”.\nMia.az xəbər verir ki, Xalq Cəbhəsi hakimiyyətinin daxili işlər naziri olmuş İsgəndər Həmidov "Yeni Müsavat”a bildirib ki, Əli Nağıyev əsası olmayan açıqlamalar verib:\n"Əbülfəz Elçibəy hakimiyyəti dövründə nə Heydər Əliyev tərəfdarlarına, nə də ümumiyyətlə, başqa müxalifət təşkilatlarına təzyiqlər olub. Əli İnsanovun rəhbərlik etdiyi institutun partladıldığı barədə söhbətlər uydurmadır. O zamanlar da belə uydurmanı ortaya atmışdılar. Prezident Əbülfəz Elçibəyin şəxsi göstərişi ilə araşdırma aparıldı və heç bir təsdiqini tapmadı. O vaxtlar belə uydurmaları həm hakimiyyəti gözdən salmaq, həm də Naxçıvanda yaşayan Heydər Əliyevə yaltaqlanmaq, ona özlərinin əzabkeş olduğunu süni şəkildə göstərmək üçün ortaya atırdılar.\nAXC hakimiyyəti dövründə heç bir müxalifətçiyə, müxalifət partiyasına təzyiq yox idi. Bir nəfər də olsun siyasi məhbus həbsə atılmamışdı. Yeni Azərbaycan Partiyası məhz Elçibəy hakimiyyəti zamanı təsis olundu, bütün qurultay və konfranslarını keçirməyə şərait yaradılmışdı. Fizika İnstitutunda YAP-ın yaradılması ilə bağlı yığıncaq keçirdilər. Əbülfəz Elçibəy şəxsən bildirdi ki, demokratiyadır, hər kəsin toplaşmaq, siyasi partiya yaratmaq hüququ var, onlara da bu hüququ tanımaq lazımdır. Əbülfəz Elçibəy bizə hətta YAP-ı yaradanları qorumağı da tapşırırdı".\nİ.Həmidov onu da bildirib ki, Əbülfəz Elçibəy hətta hakimiyyətin mitinqində müxalifətçilərə çıxış üçün söz verirdi: "Hərbi paraddan sonra mitinq oldu, mitinqdə müxalifət təmsilçilərinə, məsələn, Nemət Pənahlıya prezident Əbülfəz Elçibəy çıxış üçün söz verdi. Onlar da çıxış edib hakimiyyəti sərt tənqid etdilər. Müxalifətçilərə bütün tədbirlərini keçirməyə şərait yaradılırdı. Dövlət televiziyasında gündə iki saat YAP-ın sədr müavini Siruz Təbrizlinin verilişi olurdu. Bütün veriliş boyu Siruz Təbrizli hakimiyyətin ünvanına tənqid söyləyirdi. Bütün bunlar hamısı tarixdir. Bir nəfər də olsun YAP üzvünə təzyiq yox idi, bir nəfər belə həbs edilməmişdi. Heydər Əliyevin qatı tərəfdarları kimi çıxış edən məşhur ”91-lər"in başında akademik Fərəməz Maqsudov dururdu. Fərəməz Maqsudov Əbülfəz Elçibəyin ən yaxın adamlarından, ən hörmət etdiyi alimlərdən biri idi. İndi Əli Nağıyev AXC dövründə Heydər Əliyev tərəfdarlarına hansı təzyiqlərdən danışır, başa düşülən deyil. Mən Əli Nağıyevi ağıllı adam bilirdim".


“Azəryolservis”: Bakı-Sumqayıt yolunda yaşıl təpəciklər yığışdırılacaq | SUMQAYITXEBER.COM\nSUMQAYITXEBER.COM > SUMQAYIT > “Azəryolservis”: Bakı-Sumqayıt yolunda yaşıl təpəciklər yığışdırılacaq\n“Azəryolservis”: Bakı-Sumqayıt yolunda yaşıl təpəciklər yığışdırılacaq\nMüəllif: sumqayitxeber.com • Tarix: 25 Fevral 2016 • Baxış sayı: 425 dəfə • Şərh yoxdur\nOnlar yolun çiyin hissəsinə əlavə yük olub.\nOxu.Az xəbər verir ki, “Azəryolservis” Açıq Səhmdar Cəmiyyətinin Mətbuat xidmətinin rəhbəri Anar Nəcəflinin APA-ya verdiyi məlumata görə, Bakı Beynəlxalq Avtovağzal Kompleksi ərazisində baş vermiş sürüşmə zonasında “Azəryolservis” ASC-nin sifarişi ilə Avro-Asiya İnşaat Korporasiyası “EVRASCON” (keçmiş “Azərkörpü”) tərəfindən bərkitmə işləri aparılır.\nA.Nəcəflinin sözlərinə əsasən, artıq bu istiqamətdə işlərin 80 faizə qədər icra olunub. Həmin işlər yekunlaşandan sonra sürüşmə nəticəsində yolda yaranmış çatların, yolun bərpası istiqamətində işlər aparılacaq.\n“Digər tərəfdən, həmin ərazidə yolun Bakıdan-Sumqayıta gedən hissəsində də 5-6 metr uzunluqda, 2 metr enində çatlar yaranıb, yolun müəyyən hissələri deformasiyaya uğrayıb. Bunun da səbəbi yol kənarında yaşıllıq təpəciklərinin salınmasıdır. Həmin yol inşa olunan zaman orada yaşıllıq təpəcikləri olmayıb, həmin təpəciklər sonradan salınıb. Təpəciklər həm də yolun çiyin hissəsində salınıb. Təpəciklərin orada inşa olunması yolun çiyin hissəsinə əlavə yük olub. Beləliklə, təpəciklərin sulanması ilə bərabər ağırlıq da artıb, yolda 5-6 metrlik hissədə çatlar əmələ gəlib”, – deyə A.Nəcəfli qeyd edib.\nO, bildirib ki, hazırda Bakı Beynəlxalq Avtovağzal Kompleksi ərazisində sürüşmə baş verən hissədə, yamacda bərkitmə işlərinin başa çatmasını gözləyirlər.\n“Bərkitmə işləri başa çatandan sonra yolun hər iki hissəsində bərpa işləri həyata keçiriləcək. Ümumiyyətlə, yaşıllıq təpəcikləri oradan yığışdırılacaq və yolun bərpası həyata keçiriləcək. Hazırda yolda avtonəqliyyat vasitələrinin hərəkətində heç bir problem və təhlükə yoxdur”, – deyə A.Nəcəfli bildirib.


Birinci Bakı Beynəlxalq Su Həftəsi keçiriləcək İqtisadiyyat\nMartın 14-18-də Bakı şəhərində "Su nəinki həyat mənbəyidir, hətta həyatın özüdür" devizi altında keçiriləcək Birinci Bakı Beynəlxalq Su Həftəsi xarici mətbuatın diqqət mərkəzindədir. "Azərsu" ASC-nin İctimaiyyətlə əlaqələr şöbəsindən verilən məlumata görə, Rusiyada nəşr olunan "Voda maqazin" jurnalının 2017-ci il fevral buraxılışında Birinci Bakı Beynəlxalq Su Həftəsi və "Şollar-Bakı Su Qurğuları Kompleksi"nin istismara verilməsinin 100 illiyindən bəhs edən geniş məqalə dərc edilib. "Keçmişdən gələcəyə" sərlövhəli məqalə fevral buraxılışının baş məqaləsidir.\nMəqalədə martın 14-18-də Bakıda "Su nəinki həyat mənbəyidir, hətta həyatın özüdür" dəyərli fikrinin devizi altında keçiriləcək Birinci Bakı Beynəlxalq Su Həftəsi barədə ətraflı məlumat verilib. Qeyd olunub ki, həftə çərçivəsində keçiriləcək tədbirlərdə dünyanın 40-dək ölkəsindən nümayəndələrin iştirak etməsi Birinci Bakı Beynəlxalq Su Həftəsinə beynəlxalq aləmdə böyük marağın olmasından irəli gəlir. Həftə çərçivəsində Dünya Su Şurası İdarə Heyətinin 61-ci toplantısının keçirilməsi bu tədbirin əhəmiyyətini daha da artırır.\n"Voda maqazin" jurnalında dərc olunmuş məqalədə "Şollar-Bakı Su Qurğuları Kompleksi"nin tarixinə geniş yer verilib. XIX əsrin sonu, XX əsrin əvvəlində Bakı şəhərinin içməli təchizatındakı vəziyyət, şəhəri su ilə təmin etmək üçün irəli sürülmüş təkliflər, tanınmış mühəndis Uilyam Lindley və Şollar layihəsi, Duma üzvü Hacı Zeynalabdin Tağıyevin bu sahədəki xidmətləri geniş işıqlandırılıb. Məqalə müəllifləri Bakı şəhəri və Abşeron yarımadasının su təchizatı tarixinə qısa ekskurs edərək son 100 ildə icra olunmuş su infrastrukturu layihələrinə toxunublar. Məqalədə II Bakı su kəməri, Kür və Ceyranbatan sutəmizləyici qurğuları, Oğuz-Qəbələ-Bakı su kəməri və Ceyranbatan Ultrasüzgəcli Sutəmizləyici Qurğular Kompleksi barədə məlumatlar verilib. Məqalənin sonunda "Şollar-Bakı Su Qurğular Kompleksi"nin 100 iliyi ilə əlaqədar "Su ehtiyatları, hidrotexniki qurğular və ətraf mühit" mövzusunda beynəlxalq elmi-praktiki konfransın keçiriləcəyi qeyd olunub.


Füzulidə bir gün: Xarabalıqda ölməyən ümidlər - REPORTAJ\n10:11 25 Fevral 2021 Oxunub : 7386\nNövbəti səfərimiz işğaldan azad edilmiş Füzuli şəhərinədir. Düşmən tapdağından xilas olunmuş kəndləri keçərək şəhərə doğru hərəkət edirik. Yolboyu müharəbinin izləri, ərazilərimizin dağıdılmış, viran qalmış mənzərəsi ilə rastlaşırıq.\nFüzulinin mərkəzi istiqamətində yolun kənarlarında düşmənin məhv edilmiş texnikaları, vaxtilə bizə silah tuşladığı postları, habelə atıb qaçdığı döyüş sursatları qarşımıza çıxır.\nBuralar 44 günlük Vətən müharibəsində ən ağır döyüşlərin getdiyi yerlərdən biridir. Ermənilər illərlə Füzulidə güclü müdafiə zolaqları quraraq yerləşiblər. İşğal müddətində düşmən bu ərazilərdə möhkəm mühəndis-istehkam işləri aparıb. Tikanlı məftillərlə maneələr yaradılıb, ərazilər minalanıb, tankların hərəkət edə bilməməsi üçün iri xəndəklər qazılıb.\nBütün bunlara baxmayaraq, Müzəffər Azərbaycan Ordusu 44 günə düşmənin bütün maneələrini dəf edərək onları darmadağın etməyi bacardı. Tarixi torpaqlarımız azadlığa qovuşdu. İşğalçıların "bayraq" adlandırdğı əski parçası layiq olduğu yerə - ayaqlar altına atıldı və doğma yurdumuzda Azərbaycanın ay-ulduzlu, üçrəngli şanlı bayrağı qaldırıldı. İllərlə bu günü görməyin arzusu ilə yaşayırdıq. Nəhayət, arzularımız çin oldu və biz xəyallarını qurduğumuz Qarabağ torpaqlarındayıq....\nRəşadətli ordumuzun qanla geri aldığı Füzulidə demək olar ki, hər tərəf ermənilər tərəfindən minalanıb. Əraziyə səfər zamanı yalnız müəyyən edilmiş marşrutlar üzrə hərəkət etməyə icazə verilir. Partlayışla üzləşməmək üçün mütləq qaydalara əməl etmək lazımdır. Əks halda, torpaq altında gizlənən ölüm "sürprizi" ilə qarşılaşa bilərik.\nFüzulidə ilk olaraq Qarğabazar kəndinə baş çəkdik. 28 il erməni tapdağı altında olan kənddə bir neçə tarixi abidə yerləşir. Onlardan biri Qarğabazar karvansarasıdır. 1992-ci ildə Qarğabazar kəndi Ermənistan silahlı qüvvələri tərəfindən işğal edildikdən sonra ermənilər bu tarixi-memarlıq abidəsini tövləyə çeviriblər. Karvansaranın içərisində yığılmış ot bağlamaları, kəskin peyin qoxusu buranın tövlə kimi istifadə olunmasından xəbər verir.\nFüzuli rayon İcra Hakimiyyətinin şöbə müdiri Bayram Niftəliyev bizimlə söhbətində karvansaranın tarixi haqqında məlumat verib. O bildirib ki, karvansara 1683-cü ildə inşa olunub. Şöbə müdiri əlavə edib ki, karvansara respublika əhəmiyyətli tarixi abidədir:\n"Bu abidə 1993-cü ildə rayonun işğalına qədər yararlı vəziyyətdə olub. Buraya çoxlu tursitlər gəliblər. Füzuli rayonu işğal edildikdən sonra mənfur ermənilər tərəfində karvansarada vandalizm aktı həyata keçirilib. Düşmənin məscdilərdə, tarixi memarlıq abidələrində donuz saxlaması, bizi təhqir məqsədi daşıyıb".\nDaha sonra Şah Abbas karvansarasından yuxarıda, qayanın üstündə yerləşən məscidi ziyarət etdik. El arasında Şah Abbas məscidi kimi tanınan ibadət ocağı elmi ədəbiyyatlarda Hacı Qiyasəddin (Qiyas əd-Din məscidi) məscidi kimi qeyd edilir. Məscidin qapı çatı üzərindəki kitabədə "Bu məscidi Böyük Allahın mərhəmətli bəndəsi Hacı Qiyasəddin tikdiririb, hicri təqvimi ilə 1095" sözləri yazılıb. Bu da miladi tarixi ilə təxminən 1683-84-cü ilə təsadüf edir.\nİşğal dövründə ermənilər digər məscidlərimiz kimi Hacı Qiyasəddin məscidini də tövlə kimi istifadə edib, burada mal-qara və donuz saxlayıblar.\nFüzuliyə səfərimiz zamanı məzarlıqlara baş çəkərək, həmyerlilərimizin xatirəsini yad etməyi unutmadıq. Həm də oradakı vəziyyətlə tanış olduq. Qarşılaşdığımız mənzərə ürək dağlayır. Parçalanmış məzarları görmək, ayaqlar altına atılan qırılmış qəbir daşlarını seyr etmək çox ağrılıdır. Məzarlıqları talamaqdan çəkinməyən mənfur ermənilər hətta qəbirlərdən insan sümüklərini çıxaraq aparıblar.\nQaniçən düşmənin insanlığa sığmayan əməlləri bununla bitmir. Erməni vandalizmini görməyə davam edirik. Oradan ayrılıb işğaldan azad olunmuş Füzuli şəhərinə yol aldıq. Ağdam şəhərində olduğu kimi burada da bütün yaşayış evləri, inzibati binalar ermənilər tərəfindən darmadağın edilib. İlk baxışda elə təsəvvür yaranır ki, vaxtilə heç burada yaşayış olmayıb. Sanki nə şəhər olub, nə də kəndlər...\nƏsarətdən azad olunan şəhər və rayonlarımız sözün əsl mənasında xarabalığı xatırladır. Erməni vandalları ayaq basdıqları bütün yaşayış məntəqələrini yer üzündən siliblər. Vaxtilə 20 min sakinin yaşadığı Füzuli şəhərində bir yaşayış binası belə salamat qalmayıb. Burada hər addımda erməni vandallığının, faşizminin izləri ilə üz-üzə gəlirsən. Gördüyümüz mənzərəni sözlər belə ifadə etməyə yetmir...\nDüşmən yaşayış yerləri ilə yanaşı şəhərin məscidini, qəbiristanlığını da məhv edib. Füzulidə yalnız "Araz" qəzetinin redaksiya binasının ön hissəsi salamat qalıb ki, orada Azərbaycan bayrağı dalğalanır.\nŞəhərin dağılmış küçələrinə gəzərkən düşmənin qoyub qaldığı hərbi texnikalara, geyim və sursatlarla rast gəldik. Daha sonra müharibə dövründə erməni hərbçilərin sığınacaq kimi istifadə etdiyi yerlə tanış olduq. Bu sığınacaq şəhərin mərkəzi yolunun alt hissəsində yerləşir. Düşmən əsgərlərinin hərbi geyimləri, qidaların qalıqları ermənilərin şəhər azad olunanadək burada gizləndiyini göstərir. Ümumilikdə Füzulidə bir neçə yerdə düşmənin atıb qaçdığı hərbi geyimlərə, sursatlara rast gəlmək olar. Görünən odur ki, Azərbaycan Ordusu qarşısında tab gətirməyən düşmən paltarını belə ataraq qaçıb.\nFüzuli səfərimiz bununla başa çatır. Bir günlük səfərin sonunda gözümün önündə xarabalıqlar arasında ölməyən ümidlər, yeni həyata boylanan şəhərin mənzərəsi canlanır. İnanırıq ki, tezliklə ərazilərimiz minalardan təmizlənəcək, burada yeni evlər, obyektlər tikiləcək, yenidən infrastruktur qurulacaq, kəndlər abadlaşacaq və insanlarımız öz doğma yurd-yuvalarına qayıdacaqlar.\nXarabalıqdan cənnətə dönəcək Füzulidən bu ümidlərlə ayrılırıq...\nTeqlər: Füzuli Şəhər Kənd Qarğabazar Karvansara Məscid Erməni Vandalizm


SOCAR neft hasilatını artırmağa nail oldu – Günün Səsi\nSOCAR neft hasilatını artırmağa nail oldu\n0\t16 Aprel 2018 14:16\n2018-ci ilin yanvar-mart aylarında ölkə üzrə neft hasilatı ötən ilin müvafiq dövrü ilə müqayisədə 2,4% artaraq, 9,7 milyon ton, qaz hasilatı isə ötən ilin analoji dövrünə nisbətən 5,2% artaraq, 7,3 milyard m3 təşkil edib.\nMəlumatda deyilir ki, SOCAR üzrə hasilatda müsbət dinamikanın əldə olunması qazma işlərinin artırılması ilə yanaşı, mövcud quyuların effektli istismar edilməsi və fəaliyyətsiz quyuların bərpası ilə bağlıdır: “2018-ci ilin yanvar-mart aylarında SOCAR neft və qaz hasilatının sabit saxlanılması üzrə kompleks tədbirlərin icrasını davam etdirıb. SOCAR üzrə aparılan qazma işlərinin həcmi əvvəlki ilin müvafiq dövrünə nisbətən 14% artıb. Nəticədə SOCAR tərəfindən qazılan 15 quyu üzrə qazmanın həcmi təqribən 40,5 min metr təşkil edib. Bundan əlavə SOCAR-ın birgə müəssisələri tərəfindən 13 quyu qazılıb. İstismar edilən quyularda geoloji – texniki tədbirlər aparılıb, 66 fəaliyyətsiz quyu istismara qaytarılıb. Bu tədbirlərin nəticəsində, 2018-ci ilin I rübü üzrə SOCAR-ın neft hasilatı sabit qalaraq, 1,8 milyon ton təşkil edib. SOCAR-ın qaz hasilatı isə I rüb üzrə təqribən 1,6 milyard m3 təşkil etmiş və əvvəlki ilin müvafiq göstəricisinə nisbətən 8% artıb”.\nSOCAR-ın Geologiya və geofizika məsələləri üzrə vitse-prezidenti Bəhram Hüseynov qeyd edib ki, Azərbaycanın artan qaz tələbatını qarşılamaq məqsədi ilə SOCAR yeni neft və qaz yataqlarının işlənməsi istiqamətində mühüm addımlar atır: “”Qarabağ” və “Ümid” yataqları üzrə aparılan işlərin artıq növbəti mərhələsinin astanasındayıq. Yaxın zamanda bu yataqların işlənməsi İlkin Detallı Layihələndirmə (İDL) mərhələsinə daxil olacaq. Həmçinin “Babək” strukturunda ilk kəşfiyyat quyusunun qazılması üçün layihələndirmə işləri davam etdirilib. Abşeron yatağının İlkin Hasilat Sxemi üzrə mühəndislik layihələndirmə işləri davam edir və layihə üzrə Yekun İnvestisiya Qərarına hazırlıq işləri aparılır.”\nQazma və hasilatda olduğu kimi, cari ilin I rübündə xam neftin ixracında da artım müşahidə olunub. Həmin dövr ərzində SOCAR tərəfindən xam neftin ixracı ötən ilin müvafiq göstəricilərinə nisbətən 13%-dən çox artıb, 5,7 milyon ton təşkil edib. Neft ixracının artımı, müxtəlif amillərlə yanaşı, SOCAR-ın AÇG-dəki payının artırılması ilə də bağlıdır.


Rio-de-Janeyroda XV Yay Paralimpiya Oyunlarının möhtəşəm açılış mərasimi keçirilib [YENİLƏNİB] VİDEO - AZƏRTAC – Azərbaycan Dövlət İnformasiya Agentliyi\nİdmançıların paradı ev sahibi ölkənin – Braziliya paralimpiyaçılarının keçidi ilə başa çatıb.\nKomandaların paradından sonra Braziliya Milli Olimpiya Komitəsinin prezidenti, “Rio-2016” Olimpiya Oyunlarının Təşkilat Komitəsinin sədri Karlos Artur Nuzman çıxış edərək Rio-de-Janeyronun daha bir möhtəşəm tarix yazmağa – XV Paralimpiya Oyunlarına ev sahibliyi etməyə tam hazır olduğunu bildirib. “Siz bizim qəhrəmanlarımızsınız”, - deyən Karlos Artur Nuzman paralimpiyaçıları təbrik edib, onlara uğurlar arzulayıb.\nBeynəlxalq Paralimpiya Komitəsinin prezidenti Filip Kraven isə çıxışında paralimpiyaçıların tükənməz qələbə əzmi ilə bütün maneələri, o cümlədən öz fiziki imkanlarının məhdudluğunu aşaraq parlaq nailiyyətlər qazanacaqlarına əminliyini bildirib.\nÇıxışlardan sonra Braziliya Prezidenti Mişel Temer XV Paralimpiya Oyunlarını açıq elan edib.\nAçılış mərasimində Azərbaycanın paralimpiya yığmasının keçidi zamanı bayrağımızı ikiqat Paralimpiya çempionu, “Bakı-2015” birinci Avropa Oyunlarının çempionu və komandamızın kapitanı, milli geyimdə olan İlham Zəkiyev aparıb. Komandamızın bayraqdarının geyimini Azərbaycan Milli Geyim Mərkəzinin rəhbəri, sənətşünaslıq üzrə fəlsəfə doktoru, modelyer-dizayner Gülnarə Xəlilova hazırlayıb.\nAZƏRTAC xəbər verir ki, XV Yay Paralimpiya Oyunlarında idmanın 22 növü üzrə 528 dəst medal uğrunda yarışlar keçiriləcək. Bu, “London-2012” Yay Paralimpiya Oyunları ilə müqayisədə 25 dəst çoxdur. Medal sayının artırılması yarışlarda qadın idmançılarının geniş heyətlə çıxışı ilə əlaqədardır.\nAZERTAG.AZ :Rio-de-Janeyroda XV Yay Paralimpiya Oyunlarının möhtəşəm açılış mərasimi keçirilib [YENİLƏNİB] VİDEO


Cəmşid Məhərrəmov azadlıqda » Football-plus.az\n14 fev 10:55aktual\nÖlkə çempionatının birinci divizionunda oyunların nəticələrinin əvvəlcədən müəyyənləşdirilməsi (manipulyasiyası) səbəbindən 50-yə yaxın futbolçunun və futbol camiəsinin üzvünün bu idman növündəki fəaliyyətinə qadağa qoyulmasından xəbərdarsız. Ötən saylarımızda dəfələrlə bu mövzuya toxunmuşuq, izahatı alınan, cəzaya məruz qalanların fikirlərinə yer ayırmışıq. Onu da bildirmişik ki, bu məsələyə görə iki nəfər – veteran futbolçu Cəmşid Məhərrəmov və basketbol yığmamızın üzvü, 2017-ci ildə Bakıda keçirilən 4-cü İslam Oyunlarında qızıl medal qazanan komandanın kapitanı Amil Həmzəyev gözaltına alınıb. Hər iki şəxsin şübhəli qismində Kürdəxanıdakı təcridxanada saxlanmasından da xəbəriniz var.\nAncaq dünən etibarlı mənbədən, daha dəqiq desək, Cəmşidin yaxın çevrəsinə daxil olan şəxslərdən əldə etdiyimiz bilgiyə görə, veteran futbolçu artıq azadlığa çıxıb. Məlumatı dəqiqləşdirmək üçün Məhərrəmova zəng vurduq. Ancaq vaxtilə “Bakı”nın və yığmanın şərəfini qoruyan, son vaxtlar karyerasını Region Liqasında davam etdirən Cəmşidə zəng çatmadı.\nŞok: basketbol yığmamızın üzvü də danışılmış oyunlara görə tutulub! Ruslan Abışov “Neftçi”dən ayrıldı Maşallah Əhmədov azadlıqda! İsgəndər Cavadov Futbol Akademiyası yaratdı Faiq Cabbarov həbs olunub


NATO və Avropa Birliyi Qarabağa Bakıdan baxır – Aktor.az\n11iyul tarixi Azərbaycanın xarici siyasət maraqları baxımından əlamətdar tarixi gün sayıla bilər.\nNəhayət, regional risqlərin xofu və Ermənistanı Rusiyadan qoparmaq planlarına aludə olan avroçinovniklər postsovet məkanına vahid standartla yanaşmaya dair razılaşmaya gəldilər.Prezident İlham Əliyevin İttifaq Şurasının rəhbəri Donalda Tuskla çiyin-çiyinə dayanaraq, razılıq hissiylə müşaiyət etdikləri “Əməkdaşlıq prioritetləri” sənədində Qarabağla bağlı bundan sonra heç bir hüquqi spekulyasiyalara yer qoymayan müddəalar öz əksini tapdı.Halbuki cəmi 5 il qabaq Moldova və Gürcüstana açıq dəstəyin, Ukraynanın bütövlüyü uğrunda az qala silahlı mübarizənin səngərində keşik çəkən Qoca qitənin strateqləri Cənubi Qafqazdakı daşların yerini düzgün müəyyənləşdirmədən qonşuluq siyasətinin bəhrə verməyəcəyinə əmin oldular.\nErmənistanın Xarici işlər naziri inqilabdan sonra yeni ampluada qəbul olunan Paşinyan hökumətinə NATO və İttifaq salonlarında əlahiddə bir simpatiyanın olduğunu zənn edib, son deklarasiyalarda kəskin formulələrin olmağacağını düşünürdü. Hətta açıq təhdid diliylə danışaraq, onların maraqlarını tanımayacaqları təqdirdə zirvə görüşünə getməyəcəklərini bəyan etmişdilər.Lakin olmadı.Necə deylərlər, məxməri dəyişikliyə görə arzulanan mükafatı Qarabağdan çıxarmaq ideyası iflasa uğradı.Yəqin ki, Mnatsakanyanın İrəvanda verəcəyi şərhlər Sarkisyan rejiminin təmsilçilərindən elə də fərqlənməyəcək.\nYəni, “Qərb Azərbaycanın nəhəng enerji ehtiyatlarından vaz keçməmək üçün Bakının torpaq bütünlüyü ilə bağlı tələblərinə boyun əyir”.Halbuki belə iddiaların əsassız olduğu Nalbandyanın sələfinə də yaxşı bəllidir.Belə ki, Avropada və Atlantik dünyasında siyasi, hərbi elitaya karbohidrogen ehtiyaları ilə təsir göstərmək mümkün olsaydı, Rusiya və İrandan güclüsünü tapmaq çətin olardı.Gördüyünüz kimi, hər iki regional derjava son illər məhz təbii sərvətlərinin əli ilə vurulur.\nNATO və Avropa Birliyinin Qarabağı mübahisəli ərazilər kimi tanıması, tərəddüdlü mövqe sərgiləməsi Ermənistanın azğınlığını daha da artırırdı.Səhv etmirəmsə, Bolqarıstanın prezidenti son sammitdə demişdi ki, Amerika liderinin hərbi xərcləri artırması tələbi başadüşüləndir, lakin təhlükəsizliyi satın almaq mümkün deyil.\nDoğru fikir deyil.Bizim regionda uzun on illər ərzində Ermənistan müstəqilliyi itirməsi bahasına məhz özünə hərbi müdafiə istehkamı düzəldib, sərhədlərinin qorunmasını rus ordularına tapşırıb və 2-ci dövlət qurmaq planını da məhz suverenlikdən imtina hesabına əldə edib.İndi NATO da yaxşı yer qazanamq istəyən Paşinyan dərk etmir ki, Brüsseldə ona təqdim olunan çələngin qarşılığı Kreml tərəfindən mütləq veriləcək.\nDoğrudur, Gürcüstanı hələ öz çətiri altına almağa nail olmayan bir hərbi-siyasi təşkilat Qarabağa qoşunlarını yeridəsi deyil.Lakin Azərbaycanı gah Moskva ilə münasibətlərinə, gah da Tehranla əlaqələrini pisləşdirmədiyinə görə cəzalandırmaq siyasətindən imtina edilməsi aksiomaya çevrilib.\nCənubi Qafqazın geopolitikası Brüsssel tərəfindən təktərəfli qaydada dəyişdilər bilməsə də son hadisələr sübut edir ki, strateji planda bir intensivləşmə və hərəkətlənmə var. Obamanın gəlişi ilə Birləşmiş Ştatların bölgədə aktivliyi ən aşağı həddə düşmüşdü.İndi yenidən Vaşinqton və Brüsselin emissarları məxfi qovluqları dövriyyəyə qayatararaq, Bakıya yola düşməyə hazırlaşırlar.\n4 günlük aprel döyüşlərindən sonra beynəlxalq məkanda qazanılan ən böyük diplomatik uğur NATO və Avropa İttifaqından gəldi.\nİndi Tramp və Putin arasında keçirilən tarixi görüşün nəticələrindən asılı olaraq, Cəbuni Qafqazın siyasi “yol xəritəsi” köklü dəyişikliyə məruz qala bilər.\nGəncədəki ayaq səsləri də böyük oyunların tərkib hissədir.Səhnə hələ tam açılmayıb.\nNövbəti qısaqapanmadan sonra gerçək oyunçuların sifəti daha aydın görünəcək.\nOna görə də bir günlük qaranlıqlar təhlükəli deyil, əsas beyinlərdəki və zəkalardakı işığı hər zaman qoruyub saxlamaq gərəkdir!\n← Cinayətkarlar arzularına çata bilməyəcəklər – Prezident\nÖlkədə qızıl-gümüş bazarı bahalaşır →\nРоссия должна уйти и заткнуться – Уильямс\nPost on : 13 İyul 2018 by Redaktor


YAP-çı deputat Milli Şuranın mitinqindən danışdı: "Azərbaycanı da Suriyanın, İraqın gününə salmaq istəyirlər" - MÜSAHİBƏ\n25 September 2017 - 00:06\nYAP-çı deputat Milli Şuranın mitinqindən danışdı:"Azərbaycanı da Suriyanın, İraqın gününə salmaq istəyirlər" - MÜSAHİBƏ\nSentyabrın 23-də Demokratik Qüvvələrin Milli Şurası “Talançılığa son” şüarı ilə aksiya keçirib. Azadlıq Radiosu mitinqdə səslənən tələblərlə bağlı hakim partiyadan seçilmiş deputatların fikirlərini öyrənməyə çalışıb. Ancaq Bahar Muradova “qonaq qarşıladığına”, Hadı Rəcəbli, Tahir Süleymanov “kənar yerdə”, Ağalar Vəliyev “xaricdə”, Musa Quliyev “yasda” olduğuna görə mitinqlə bağlı sualları cavablandırmayıblar. Məlahət İbrahimqızı isə “konstitusion hüququndan – istirahət hüququndan” yararlanaraq danışmayacağını bildirib.\nYAP-çı deputat, Milli Məclisin Müdafiə, təhlükəsizlik, korrupsiya ilə mübarizə komitəsinin üzvü Elman Məmmədovsa Azadlıq Radiosuna danışıb.\n– Elman müəllim, sentyabrın 23-də Milli Şura “Talana yox” şüarı ilə aksiya keçirdi. Mitinqdə ölkə hakimiyyəti, şəxsən dövlət başçısı İlham Əliyev korrupsiyada ittiham olunub, eyni zamanda, jurnalist araşdırılmasında iddia olunduğu kimi, ölkədən çıxarılan 3 milyard dollarla bağlı araşdırılma aparılması istənilib. Sizcə, araşdırma aparılacaqmı?\n– Azərbaycan demokratik, hüquqi dövlətdir. Azərbaycanda söz azadlığı, mətbuat azadlığı, kütləvi tədbirlər azadlığı təmin olunub. Azərbaycan vətəndaşıdır, onun da öz dünya baxışı, siyasi əqidəsi var. Hakimiyyət uğrunda mübarizə aparılır. Müxalifət düşərgəsində kimsə, nəsə deyib. O deyilənlər sübut olunmalıdır. Cənab prezidentin, dövlət rəsmilərinin ünvanına o sözlər deyilirsə, həmin vəzifəli şəxslər də eyni yolla hüquq-mühafizə orqanlarına müraciət edə bilərlər. Onlar ünvanlarına deyilənlərin doğru olub-olmadığının və ya şər atıldığının araşdırılmasını tələb edə bilərlər. Araşdırma zamanı həmin sözləri deyənləri çağıracaqlar: “Gəl bura, izahatını ver və dediklərini sübut et”. Təbii ki, sübut edə bilməyəndə bu adamlar həbs edilməlidir. Həbs olunanda da bütün dünyaya bağırır, haray çəkir ki, bəs söz azadlığı boğuldu, filankəslər niyə tutuldu?\n– Korrupsiya ittihamlarını sübut etmək araşdırma aparılmasını istəyənlərin işidir, yoxsa hüquq-mühafizə orqanlarının?\n– Dediyin sözə görə məsuliyyət daşıyırsan, cavabdehsən. Əgər deyirsənsə ki, filankəs oğurluq edib, talançılıq edib, onda bunu sübut et. Sübut edə bilməsən, təbii ki, məsuliyyətə cəlb olunacaqsan. Bu düşərgə 1988-ci ildən mövcuddur. Müxtəlif iddialarla meydanlarda, mətbuatda, efirdə çıxış ediblər və bu gün həmin iddialar davam edir. Hesab edirəm ki, cənab prezidentin ünvanına deyilən o sözlərin heç bir əsası yoxdur. Cənab prezident humanistlik göstərib demir ki, bunları araşdırın, filan edin. Fərz edək ki, cənab prezident “Bunu araşdırın” dedi. Sübut edə bilməyəndə bunlar həbs olunmalıdır, onda da hay-haray bütün dünyanı götürəcək ki, bəs filankəslər müxalifətçi olduğuna görə tutuldu. Ona görə hesab edirəm ki, hər kəs dediyi sözün məsuliyyətini dərk etməlidir. Dövlət başçısının ünvanına deyilən o sözləri şər-böhtan kimi qəbul edirəm.\n– Bəlkə həqiqətin üzə çıxması üçün bu araşdırma aparılmalıdır və sizin dediyiniz kimi, deyilənlərin əsası yoxdursa, bu halda beynəlxalq qurumlardan, xarici mətbuatdan gələn tənqidlərə də son qoyulardı?\n– O beynəlxalq qurumlar uzun illərdir Azərbaycana qarşı şər-böhtan kampaniyası aparırlar. Bunun arxasında nələr durur aydındır, Azərbaycana təzyiqlər, Azərbaycanı nəyəsə təhrik etmək, Azərbaycandan nəsə qoparmaq, Azərbaycanın onlar istədiyi kimi yaşamasını görmək və s. O beynəlxalq təşkilatlardan birini maliyyələşdirən, yaradanlardan biri də Sorosdur. Amerikada onun haqqında nə kampaniyalar aparılır… Onun terrorçu kimi tanınmasını istəyirlər… Həmin təşkilatlar Azərbaycanı inkişaf etmiş, daxili sabitliyə malik müsəlman ölkəsi kimi görmək istəmirlər, Azərbaycanı da Suriyanın, İraqın gününə, başqa pis günə saldıqları dövlətlərin gününə salmaq istəyirlər. Azərbaycan da bununla mübarizə aparır. Son nəticədə cəhdləri puça çıxır.\n– Milli Şuranın açıqladığı siyahıya görə, son mitinqdən öncə 50-dən çox siyasi fəal saxlanılıb. Qurum bununla hakimiyyətin mitinqə qatılmaq istəyənlərin sayını azaltmağa çalışdığını bildirir. Söhbətə başlayanda siz ölkədə söz, fikir, toplanmaq azadlığı olduğunu dediniz, o halda nəyə görə mitinq öncəsi bu qədər siyasi fəal saxlanılır və ya onlara sutkalıq cəzalar verilir?\n– Onları saxlayan qurum var, ordan soruşmaq lazımdır ki, nəyə görə bu adamlar saxlanılıb. Mən nə deyə bilərəm ki? Bu haqda məlumatım yoxdur. Onları saxlayanlardan soruşun bunu. Yəqin, bir açıqlama verəcəklər.\n– Məsələ bundadır ki, hüquq-mühafizə orqanları əksər hallarda bu haqda susmağa üstünlük verirlər.\n– Mənim səlahiyyətimdə olan məsələ deyil bu. Yalandan nə danışım? Yəqin əsas var ki, saxlanılıb. Mitinqə 3 nəfər gəlmir ki. 300-500 nəfər gəlir. Onların arasından 2-3 nəfər saxlanılıbsa, yəqin qanun pozuntusuna yol veriblər. Amma dəqiq məlumatım yoxdur.\n– Saxlanılanların bəzisi mitinqin aparıcısı, onun təşkilatçılarıdır.\n– Bilmədiyim hər hansı məsələ haqda nə deyə bilərəm?..\n– Siz əslən Qarabağ bölgəsindənsiniz və mitinqdə AXCP sədri Əli Kərimli “korrupsiyaya bulaşmış hakimiyyət Qarabağı ala bilməz” deyib. Siz bu iddia ilə razılaşırsınız?\n– Əli Kərimli nə deyib, özü bilər. Amma ona da belə sual ünvanlana bilər ki, siz hakimiyyətdə olduğunuz dövrdə, elə ondan əvvəl də müxalifətdə olduğunuz dövrdə hakimiyyətin başına ip salıb, onu iflic vəziyyətinə gətirmişdiniz, hakimiyyət düşmənlə vuruşmaq əvəzinə sizinlə mübarizə aparırdı. Siz niyə fikirləşmirsiniz ki, sizin günahınız nədən ibarətdir, nə işlə məşğul olmusunuz? Axı, o dövrdə hakimiyyət uğrunda mübarizə aparırdınız və ciddi-cəhdlə çalışırdınız ki, hakimiyyət cəbhədə, torpaqların müdafiəsində uğursuzluğa uğrasın, əvəzinə siz gələsiniz. Elə də oldu. Hakimiyyətə gəldiniz. İqtidarda olduğunuz 11 ayda millətin, dövlətin başına nə oyunlar açdınız tarix bilir, göz qabağındadır. Heç olmasa, Əli Kərimli, ayıbını bil, sən danışma.\n– Eyni arqumentlərlə də əks düşərgə sizin hakimiyyəti ittiham edir. İqtidarda olduğunuz 30 ilə yaxın müddətdə torpaqları geri qaytarmadığnızı, korrupsiyanın tüğyan etdiyini deyirlər.\n– Torpaqların qaytarılmaması bir-iki sözlə ifadə olunası məsələ deyil, bu məsələnin arxasında nələr durduğunu hamı bilir. Tənqid etmək asandır. Hamı hər sözü deyə bilər, hamı kiminsə eyibini deyə bilər, qulp qoya bilər, tənqid edə bilər. Ancaq adamın özündən soruşarlar ki, bəs sən niyə etmirdin?\n– Milli Şura aksiyaları davam etdirəcəyini bəyan edib. Davamlı aksiyalar kütləviləşə, böyük narazılıqlara çevrilə bilərmi, sizcə? Hakimiyyət aksiyalara icazə verəcəkmi?\n– Milli Şura siyasi qurumdur. O, Azərbaycan Konstitusiyasına əsaslanaraq, qanunları pozmadan istədiyi aksiyanı keçirə bilər, istədiyi məsələni qoya bilər. Burda bir şərt qoyulur: hər şey qanunvericilik çərçivəsində olsun, sabitlik pozulmasın, təxribatlara, kütləvi pozuntulara yol verilməsin. Eləcə də Azərbaycanda mövcud olan söz azadlığından istifadə edərək kimlərsə yerli-yersiz təhqir olunmamalıdır. Tənqiddən söhbət getmir. Tənqid mümkündür, təhqir olmasın. Qanun çərçivəsində nə istəyirsən et, qanunu pozma!


Yeni sorğu amerikalıların fundamental biliklərinin çatışmadığını göstərir\nYeni sorğular amerikalıların iş yerlərində rəqabətə davam gətirə bilməsi üçün başqa ölkələrin əhalisi ilə müqayisədə kifayət qədər fundamental biliyə malik olmadığını göstərir. Bu isə öz növbəsində ABŞ-da iqtisadi inkişaf perspektivlərinə birbaşa təsir göstərir.\nYeni açıqlanmış araşdırmaya əsasən, amerikalılar yazılı materialların qavranması və riyazi məsələlərin həlli kimi sahələrdə başqa ölkələrin nümayəndələrilə müqayisədə geri qalır.\nAraşdırma İqtisadi Əməkdaşlıq və İnkişaf Təşkilatının müxtəlif ölkələrin əhalisi arasında professional vərdişlərin qiymətləndirilməsi üzrə beynəlxalq proqramı çərçivəsində aparılıb. Sorğu zamanı ABŞ-ın iş yerlərində rəqabətə davam gətirmək üçün kvalifikasiya baxımından Yaponiya, Finlandiya, Danimarka və Niderlanddan geri qaldığı müəyyən edilib. Avstraliya və Kanada da riyaziyyat, oxu vərdişləri və müaisr texnologiyaların geniş istifadə edildiyi iş şəraitində problemlərin həlli sahələrində də ABŞ-ı ötür.\nİqtisadçılar bildirir ki, iş yerlərində professional vərdişlərə malik insanların olması iqtisadi dirçəlişin açarıdır. Yeni açıqlanmış sorğu göstərir ki, fundamental biliklərə malik olmayan işçilər daha az gəlirə malikdir və onların işi itirmək təhlükəsi iki dəfə artıqdır.